《喜雨柬權邑蔡丞》
宋代·刘宰

高槐障午暑，巨竹摇清风。
中郎百世英，一官此从容。
心事付盟百，年光占候蟲。
客来欲有言，一笑抚双松。
曰余不负丞，哦诗有新工。
天意亦怜才，要施及物功。
适此岁荐饥，旱气日蕴隆。
雨应长官祈，犹未周四封。
雁鹜抱文书，朋来立庭中。
公曰旱既甚，此理贵感通。
洁齐走群望，精意格苍穹。
西山殷其雷，万叠聋云峰。
南湖飞霹雳，彷佛追蛟龙。
斯须天壤间，万象俱晦蒙。
飞湍连日夜，一洗旱魃空。
树世走丁壮，欢呼沸儿童。
岁功已權舆，馀间清缿筩。
行歌何所云，丞哉宁负公。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。